b'\n_START_ARTICLE_\nBiserica de lemn din B\xc4\x83rbo\xc8\x99i\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nPrimele informa\xc8\x9bii referitoare la istoria bisericilor din aceast\xc4\x83 localitate ne parvin prin intermediul conscrip\xc8\x9biilor realizate \xc3\xaen secolul al XVIII-lea. Astfel, conscrip\xc8\x9bia din 1733 a episcopului Inocen\xc8\x9biu Micu-Klein care consemneaz\xc4\x83 c\xc4\x83 localitatea S\xc4\x83calul de C\xc3\xa2mpie - vechea denumire a localit\xc4\x83\xc8\x9bii, avea aproximativ 240 de suflete, biseric\xc4\x83 \xc8\x99i trei preo\xc8\x9bi, din care, unul, popa Vasile era \xc8\x99i arhidiaconul districtului. Conscrip\xc8\x9bia lui Petru Pavel Aron din 1750 \xc3\xaenregistreag\xc4\x83 ca fiind la acea dat\xc4\x83 558 de credincio\xc8\x99i, cu biseric\xc4\x83 \xc8\x99i un preot. Nu dup\xc4\x83 mult\xc4\x83 vreme, \xc3\xaen perioada 1760-1762, c\xc3\xa2nd generalul Bucow realizeaz\xc4\x83 o alt\xc4\x83 conscrip\xc8\x9bie sunt surprinse urm\xc4\x83toarele informa\xc8\x9bii: comunitatea ortodox\xc4\x83 - 90 de familii ortodox\xc4\x83, cu biseric\xc4\x83 \xc8\x99i preot iar comunitatea greco-catolic\xc4\x83 era format\xc4\x83 din dou\xc4\x83 familii \xc8\x99i un preot._NEWLINE_\xc8\x98ematismul jubiliar din 1900 editat de c\xc4\x83tre arhidiecesa metropolitan\xc4\x83 de Alba-Iulia \xc8\x99i F\xc4\x83g\xc4\x83ra\xc8\x99 precizeaz\xc4\x83 faptul c\xc4\x83 biserica a fost ridicat\xc4\x83 \xc3\xaen anul 1820, este din lemn \xc8\x99i este \xc3\xaenchinat\xc4\x83 sfin\xc8\x9bilor arhangheli Mihail \xc8\x99i Gavriil. Exist\xc4\x83 posibilitatea ca biserica s\xc4\x83 fie mai veche, tin\xc3\xa2nd cont de tradi\xc8\x9bia p\xc4\x83strat\xc4\x83 printre s\xc4\x83teni care spune c\xc4\x83 biserica a fost mutat\xc4\x83 de pe un deal din apropiere. Clopotul ce dateaz\xc4\x83 din anul 1642 provine de la o biseric\xc4\x83 mai veche._NEWLINE_Sub aspect planimetric, biserica are planul dreptunghiular, cu lungimea considerabil mai lung\xc4\x83 dec\xc3\xa2t l\xc4\x83\xc8\x9bimea. Absida altarului, decro\xc8\x99at\xc4\x83, este prev\xc4\x83zut\xc4\x83 cu dou\xc4\x83 c\xc4\x83m\xc4\x83ru\xc8\x9be laterale, una \xc3\xaen partea de nord, servind ca proscomidiar \xc8\x99i alta \xc3\xaen partea de sud, servind ca diaconicon. Forma poligonal\xc4\x83, cu \xc8\x99apte laturi a absidei altarului confer\xc4\x83 bisericii de lemn din B\xc4\x83rbo\xc8\x99i statutul de unicat printre bisericile de lemn din jude\xc8\x9bul Mure\xc8\x99._NEWLINE_Intrarea se face pe latura de vest \xc8\x99i duce spre un mic coridor. Pronaosul este desp\xc4\x83r\xc8\x9bit de pronaos, mai mult simbolic prin intermediul unei intr\xc4\x83ri f\xc4\x83r\xc4\x83 u\xc8\x99i \xc8\x99i a unei balustrade. At\xc3\xa2t pronaosul c\xc3\xa2t \xc8\x99i naosul sunt acoperite de o bolt\xc4\x83 semicilindric\xc4\x83, pu\xc8\x9bin retras\xc4\x83 spre interior fa\xc8\x9b\xc4\x83 de pere\xc8\x9bi. Deasupra pronaosului se afl\xc4\x83 turnul clopotni\xc8\x9b\xc4\x83._NEWLINE_Tencuiala aplicat\xc4\x83 at\xc3\xa2t \xc3\xaen interior c\xc3\xa2t \xc8\x99i \xc3\xaen exterior a dus la pierderea docora\xc8\x9biei parietale. Dup\xc4\x83 aplicarea tencuielii, \xc3\xaen anul 1962, biserica a fost repictat\xc4\x83 \xc3\xaen forma \xc3\xaen care se prezint\xc4\x83 \xc8\x99i \xc3\xaen zilele noastre. Odat\xc4\x83 cu aceast\xc4\x83 opera\xc8\x9biune au fost \xc3\xaenlocuite \xc8\x99i o parte din icoanele iconostasului, cele vechi p\xc4\x83str\xc3\xa2ndu-se \xc3\xaen grija preotului paroh. O alt\xc4\x83 parte din vechile icoane ale iconostasului au beneficiat de o repictare ce le-a compromis valoarea ini\xc8\x9bial\xc4\x83._NEWLINE_U\xc8\x99ile \xc3\xaemp\xc4\x83r\xc4\x83te\xc8\x99ti sunt bogat \xc8\x99i frumos decorate, cu p\xc4\x83s\xc4\x83ri, vi\xc8\x9b\xc4\x83 de vie cu ciorchini sau \xc3\xaengeri. Medalioanele \xc3\xaen care sunt reprezenta\xc8\x9bi cei patru evangheli\xc8\x99ti \xc3\xaencadreaz\xc4\x83 de sus \xc8\x99i de jos cele dou\xc4\x83 medalioane care surprind scena Bunei Vestiri.'